6.9.2022
SK
Úradný vestník Európskej únie
C 342/83 Streda 16. februára 2022
17. v tejto súvislosti sa domnieva, že rozhodnutie o vystúpení z Únie má značné politické a hospodárske dôsledky; domnieva sa, že Spojené kráľovstvo ich pred svojím rozhodnutím o vystúpení skutočne a v plnej miere neposúdilo, výsledkom čoho bola nedostatočná príprava na postup; domnieva sa, že britskí občania mali nedostatočné vedomosti o Európskej únii a neboli primerane informovaní o ďalekosiahlych dôsledkoch rozhodnutia o vystúpení z Únie;
18.
zastáva názor, že s ustanoveniami článku 50 Zmluvy o EÚ o oznámení a predĺžení lehoty podľa článku 50 ods.
3 Zmluvy o EÚ sa zaobchádzalo dostatočne flexibilne, aby bolo možné reagovať na politické kolísania a nezrovnalosti po sebe nasledujúcich vlád Spojeného kráľovstva pri súčasnom zachovaní integrity postupu pri vystúpení a dodržiavaní právneho poriadku Únie;
19. pripomína, že rozhodnutie o vystúpení je zvrchovaným právom členského štátu a že Únia je povinná uznať úmysel tohto štátu; zdôrazňuje, že v článku 50 Zmluvy o EÚ sa neuvádza forma oznámenia o úmysle odstúpiť od zmluvy, a preto sa v ňom nespomínajú žiadne obmedzenia; v tejto súvislosti sa domnieva, že ak členský štát nedodržiava právo EÚ a/alebo vyjadruje svoj úmysel neuplatňovať zmluvy, neuznávať právomoc Súdneho dvora EÚ a nerešpektovať jeho rozsudky, jasne tým odmieta povinnosti súvisiace s členstvom v EÚ;
20. poukazuje na to, že vystúpenie z Európskej únie je vo svojej podstate zložitým postupom a že politické rozhodnutia vystupujúceho členského štátu, pokiaľ ide o jeho budúce vzťahy s Úniou, môžu k takejto zložitosti prispieť;
Význam riadeného vystúpenia
21. domnieva sa, že hoci vystúpenie nie je podmienené dohodou medzi vystupujúcim členským štátom a Úniou, postup vystúpenia Spojeného kráľovstva poukazuje na význam uzavretia dohody o podmienkach vystúpenia, najmä vzhľadom na ochranu práv a oprávnených očakávaní občanov, ktorých sa týka;
22. domnieva sa, že inštitúcie EÚ urobili maximum a splnili si povinnosť zabezpečiť uzatvorenie dohody; oceňuje úsilie, ktoré sa vynaložilo, aby nedošlo k vystúpeniu bez dohody; v tejto súvislosti konštatuje, že v súlade s článkom 50 ods.
3 Zmluvy o EÚ vystúpenie nadobudne účinnosť dva roky po oznámení Rade, ak sa dohoda nedosiahne; zdôrazňuje, že Zmluva o EÚ neobsahuje žiadne ustanovenia na riešenie vystúpenia bez dohody a neriadeného vystúpenia;
23. zdôrazňuje, že vzhľadom na veľmi integrovanú povahu jednotného trhu EÚ má vystúpenie členského štátu vplyv na všetky oblasti hospodárskej činnosti a vyžaduje si právne a administratívne úpravy na všetkých úrovniach EÚ, členských štátov, ako aj na miestnej úrovni; opätovne zdôrazňuje dôležitosť práce, ktorú Komisia a členské štáty vykonali na všetkých úrovniach verejnej správy, pri zvyšovaní informovanosti a príprave občanov a súkromného sektora uverejňovaním veľkého počtu osobitných oznámení o pripravenosti zainteresovaných strán a včasným prijatím jednostranných a dočasných núdzových opatrení na riešenie možnosti vystúpenia bez dohody a neriadeného vystúpenia;
24. konštatuje, že v Zmluve o EÚ sa neurčujú žiadne podstatné požiadavky týkajúce sa rámca budúceho vzťahu medzi vystupujúcim členským štátom a Úniou a jeho prepojenia s podmienkami vystúpenia; pripomína však, že podľa článku 50 ods.
2 Zmluvy o EÚ sa má v dohode o vystúpení zohľadniť rámec budúceho vzťahu vystupujúceho štátu s Úniou;
25. konštatuje, že v prípade vystúpenia Spojeného kráľovstva sa dvojročné obdobie stanovené v článku 50 ods.
3 Zmluvy o EÚ od okamihu oznámenia o vystúpení, po ktorom sa zmluvy prestanú vzťahovať na vystupujúci členský štát, ukázala ako príliš krátka pre riadené vystúpenie, keďže boli potrebné tri predĺženia tohto obdobia, ako aj následné prechodné obdobie; pripomína, že toto obdobie možno predĺžiť v súlade s článkom 50 ods.
3 Zmluvy o EÚ; domnieva sa, že takéto predĺženie umožňuje pokračovanie rokovaní s cieľom zabrániť neriadenému odchodu; pripomína však, že občania, hospodárske subjekty, členské štáty a obchodní partneri z tretích krajín boli počas tohto dvojročného obdobia vystavení bezprecedentnej a zdĺhavej právnej neistote;